Θεσπίζει τις διαδικασίες και τις μεθόδους για την εξακρίβωση της γνησιότητας των κερμάτων του ευρώ και τη διαχείριση κερμάτων ακατάλληλων για κυκλοφορία. Συμπληρώνει τον κανονισμό (ΕΚ) αριθ. 1338/2001 — Σύστημα προστασίας του ευρώ από την παραχάραξη και την κιβδηλεία, ο οποίος απαιτεί να διασφαλίζουν οι τράπεζες και άλλοι πάροχοι υπηρεσιών πληρωμών ότι τα τραπεζογραμμάτια και τα κέρματα του ευρώ που λαμβάνουν και πρόκειται να θέσουν πάλι σε κυκλοφορία υπόκεινται σε δοκιμές εξακρίβωσης της γνησιότητάς τους ώστε να εντοπίζεται τυχόν παραχάραξη. Δοκιμές Ο κανονισμός απαιτεί από τα πιστωτικά ιδρύματα να διασφαλίζουν ότι εξακριβώνουν την αυθεντικότητα των κερμάτων ευρώ είτε μέσω κατάλληλου εξοπλισμού επεξεργασίας κερμάτων είτε δια χειρός από προσωπικό ειδικά εκπαιδευμένο για αυτόν τον σκοπό. Ο εξοπλισμός επεξεργασίας κερμάτων που χρησιμοποιείται πρέπει να έχει ήδη περάσει επιτυχώς δοκιμασία ανίχνευσης που διεξάγει η αρμόδια εθνική αρχή ή το εθνικό κέντρο ανάλυσης κερμάτων σε κάθε χώρα της ζώνης του ευρώ. Επιτόπου έλεγχοι Οι χώρες στη ζώνη του ευρώ πρέπει να πραγματοποιούν ετήσιους επιτόπου ελέγχους στα ιδρύματα για να επαληθεύσουν, μέσω δοκιμασιών ανίχνευσης, την καλή λειτουργία αντιπροσωπευτικού αριθμού των μηχανών επεξεργασίας κερμάτων. Ο αριθμός των μηχανών επεξεργασίας κερμάτων που ελέγχεται κάθε έτος σε κάθε χώρα πρέπει να είναι τέτοιος ώστε ο όγκος κερμάτων ευρώ που επεξεργάζονται οι εν λόγω μηχανές κατά τη διάρκεια του έτους να αντιστοιχεί τουλάχιστον στο 25 % του συνολικού σωρευτικού καθαρού όγκου κερμάτων που εκδόθηκαν από την εν λόγω χώρα. Αυτό πρέπει να πραγματοποιείται από την ημερομηνία εισαγωγής των κερμάτων ευρώ μέχρι τη λήξη του προηγούμενου έτους. Απόσυρση και επιστροφή της αξίας κερμάτων ευρώ ακαταλλήλων για κυκλοφορία Οι χώρες της Ευρωπαϊκής Ένωσης (ΕΕ) πρέπει να αποσύρουν από την κυκλοφορία όχι μόνο κίβδηλα κέρματα, αλλά και τυχόν γνήσια κέρματα ευρώ που έχουν καταστεί ακατάλληλα λόγω μακροχρόνιας κυκλοφορίας ή ατυχήματος ή για οποιονδήποτε άλλο λόγο. Οι χώρες της ΕΕ μπορούν να αρνούνται σε ιδιώτες την επιστροφή της αξίας των ακαταλλήλων για κυκλοφορία κερμάτων ευρώ τα οποία έχουν αλλοιωθεί είτε εσκεμμένα είτε μέσω μεθόδου από την οποία θα μπορούσε εύλογα να αναμένεται ότι θα είχε ως αποτέλεσμα την αλλοίωσή τους. Κάθε εθνική αρχή που χειρίζεται ακατάλληλα για κυκλοφορία κέρματα ευρώ μπορεί να επιβάλλει τέλη διεκπεραίωσης σε νομικά ή φυσικά πρόσωπα, για να καλύψει το κόστος της διαδικασίας. Τέλη διεκπεραίωσης δεν θα πρέπει να επιβάλλονται για παραδόσεις μικροποσοτήτων ακαταλλήλων για κυκλοφορία κερμάτων ευρώ. Ο κανονισμός θεσπίζει κανόνες για τη συσκευασία των κερμάτων ευρώ που είναι ακατάλληλα για κυκλοφορία, τα οποία μπορούν να ταξινομούνται ανά ονομαστική αξία* σε τυποποιημένους σάκους ή κιβώτια. Υποβολή εκθέσεων και αξιολόγηση Κάθε χρόνο, οι χώρες της ΕΕ πρέπει να υποβάλλουν εκθέσεις στην Ευρωπαϊκή Επιτροπή για την εμπειρία τους από την εξακρίβωση της γνησιότητας των κερμάτων ευρώ. Οι χώρες της ΕΕ, προκειμένου να παρακολουθούν τη συμμόρφωση των ιδρυμάτων, μπορούν να τους ζητήσουν να παρέχουν τις ακόλουθες πληροφορίες: τους τύπους και τον αριθμό των χρησιμοποιούμενων μηχανών επεξεργασίας κερμάτων· τη συγκεκριμένη θέση κάθε μηχανής επεξεργασίας κερμάτων· τον όγκο των επεξεργασθέντων κερμάτων για κάθε μηχανή επεξεργασίας κερμάτων, ανά έτος και ανά ονομαστική αξία, τουλάχιστον για τις τρεις υψηλότερες ονομαστικές αξίες. Όπως ορίζεται στον κανονισμό, το 2017 η Επιτροπή υπέβαλε στο Ευρωπαϊκό Κοινοβούλιο και στο Συμβούλιο την πλέον πρόσφατη έκθεση σχετικά με τη λειτουργία και τα αποτελέσματα του κανονισμού.